**PRESSEMELDING: Freavnantjahke gievrie/Folldalstromma kommer hjem!**

I dag den 21/6-2023 har Meiningen Museum på sitt styremøte besluttet å tilbakeføre *Freavnantjahke gievrie*, Frøyningsfjelltromma, også kjent som Folldallstromma, til Saepmie. Tromma kommer til å forvaltes på Saemien Sijte-Sørsamisk museum og kultursenter, som Sametingets er ansvarlig myndighet for.

I 1723 møtte misjonæren Thomas von Westen eierne av tromma i Namdalen og fikk symbolene på tromma forklart. Senere samme år ga von Westen ordre om at trommer skulle samles inn på Snåsa. Det fortelles at eierne av tromma Bendix Andersen og Jon Torchelsen prøvde å komme seg til Sverige, men at von Westen fikk gitt beskjed slik at de ble innhentet og ført til Snåsa.

Etter 1723 har tromma hatt en lang og kronglete reise fra Snåsa, til København før den i 1837 havnet på slottet Elisabethenburg som nå er en del av Meiningen museum i Meiningen, Tyskland. Nå har altså Meiningen museum besluttet at tromma skal tilbakeføres til det sørsamiske folk.

«Det at Meiningen museum 300 år etter at tromma ble tatt fra Saepmie nå har besluttet å tilbakeføre tromma til Saemien Sijte er stort, sier museumsdirektør på Saemien Sijte Birgitta Fossum rørt.

Tromma ble stilt ut på Vitenskapsmuseet i Trondheim under Tråante 2017, og det ble tydelig at dette hadde stor betydelse for det sørsamiske folk. I 2021 sendte Saemien Sijte det første brevet til Meiningen museum om at museet ønsket å starte en dialog om tilbakeføring. Dette var i tråd med at museet åpnet sitt nye bygg sommeren 2022. I prosessen videre har det vært en tett dialog mellom Meiningen museum, Saemien Sijte, Sametinget, Kulturdepartementet og den norske ambassaden i Berlin.

«Trommer har vært og er viktige i det samiske samfunn. De var hellige og viktige veivisere i livet, og de ble av misjonærene ofte sett som djevelens redskap. Thomas von Westen ville samle trommer og bruke kunnskapen han fikk for å kristne samene gjennom å demonisere religionen. De fleste av de i dag bevarte trommer ble samlet inn av misjonærer på 1600- og 1700-tallet og senere av museumsfolk. Dette er en vond historie, og det at vi nå endelig får tilbake tromma er et steg mot å gjøre opp med historien. Dette er vår kulturarv som vi nå endelig får forvalte selv», sier Fossum før hun fortsetter:

«Tromma som nå tilbakeføres har vært svært godt ivaretatt på Meiningen museum og vi er svært fornøyd med en god prosess. Meiningen Museum er det første tyske museum som tilbakefører en tromme til det samiske samfunn. Vi vil rette en stor takk først og fremst til Meiningen Museum, deres styre og direktør Dr. Philipp Adlung for at de har tatt denne beslutning, men også til samiske og norske myndigheter for dette arbeidet.

For mer informasjon kontakt

birgitta.fossum@saemiensijte.no, mobil 94856586